Straatbrakkie steel Britse premier se hart | Netwerk24
Straatbrakkie steel Britse premier se hart
03 September 2019 15:57
Dilyn het Maandag met sy eie bed en speelgoed by 10 Downing Street in Londen, Brittanje, opgedaag en ingetrek in die huis en harte van premier Boris Johnson en sy lewensmaat, Carrie Symonds.
Dilyn by sy nuwe ounooi, Carrie Symonds, die Britse premier se lewensmaat. Hy is gered van 'n gewisse dood omdat sy agterplaas-teler hom wou wegmaak omdat hy probleme met sy onderkaak gehad het. Symonds en Johnson is albei baie lief vir honde. Foto: Twitter
Dilyn (wat in Wallies beteken om te volg of suksesvol te wees) is 15 weke oud en is gered toe 'n onverantwoordelike hondeteler in Wallis van hom wou ontslae raak, berig The Sun.
Hy is gered deur 'n liefdadigheidsorganisasie wat toeslaan op dié soort agterplaas-telers wat hul honde soos teelmasjiene werpsel ná werpsel laat kry.
Dilyn is gebore met 'n skewe onderkaak. Hy is 'n steekhaar met baie Jack Russel-bloed.
Johnson en Symonds is albei hondeliefhebbers en wou met die aanneem van Dilyn hul ondersteuning wys aan Lucy's Law, 'n nuwe wet om toe te slaan op agterplaas-telers.
"Die premier was nog altyd 'n geesdriftige ondersteuner van dierewelsyn en glo daaraan om diere die beste kans in die lewe te gee," het 'n woordvoerder gesê.
Die paartjie het te hore gekom van die goeie werk wat Eileen Jones, eienaar van Friends of Animals Wales (FOAW), en besluit om een van die hondjies wat sy gered het, aan te neem.
Dilyn sou dalk nie bly lewe het nie, want hy is weggegooi omdat sy onderste kakebeen te kort en skeef is, berig Mail on Sunday.
"Carrie en Boris help 'n baie, baie kwesbare hond wat andersins waarskynlik van kant gemaak wou word. Hulle is albei baie groot hondeliefhebbers," sê die woordvoerder.
Boris Johnson en 10 Downing Street se kat, Larry. Foto: 10 Downing Street
Netwerk24 Foto: 10 Downing Street
Symonds het getwiet: "Dankie aan die wonderlike Eileen wat Dilyn gered het nadat sy 'n wenk gekry het dat hy weggegooi sou word deur die agterplaas-teler omdat sy onderkaak skeef is. Eileen het sy kakebeen laat regmaak en sy lewe gered. Sy is 'n heldin."
Lucy's Law sal hopelik teen April 2020 wet wees. Die nuwe wetgewing word ook deur bekendes soos Ricky Gervais, Rachel Riley en Brian May ondersteun.
Dit sal dan onwettig wees om 'n hondjie of katjie te koop as jy die diertjie nie sien in die sorg van die ma waar hy of sy gebore is nie.
Dilyn sal Johnson en Symonds se persoonlike troeteldier wees en dus nie meeding met Larry, die kat in Nr. 10 nie. Larry leef al jare in die premierswoning en oorleef premier ná premier daar.
As Johnson skielik nie meer premier is nie – miskien weens Brexit? – sal Dilyn saam met hom uittrek.